夜宿善權寺追懷陳述古
作者：劉彝
朝代：宋

paragraphs: 精識世稀及，直道古難有。
哲人雖云亡，遺德不可朽。
嘗厭石渠游，是邦爰出守。
浚河納湖波，股泒活畎畝。
學宮起城隅，塗人或薪槱。
既富而教之，薄俗適忠厚。
矧予平生時，昏弱頼磨揉。
共探姬孔微，肯出皋稷後。
醇源浩罔涯，實行靡容苟。
逝甘老巖阿，寂寞待同叩。
天乎奪大成，旅茲宜興阜。
我來薙荆榛，雨淚滴杯酒。
慟哭起秋風，落葉紛林藪。
永懷三益恩，語報乏瓊玖。
願子生人間，世世爲親友。